אהבה, שנאה ומה שביניהן

אהבה, שנאה ומה שביניהן (באנגלית: Hateship, Loveship) הוא סרט דרמה אמריקאי, בבימויה של ליזה ג'ונסון. הסרט מבוסס על הסיפור הקצר מתוך ספרה של אליס מונרו, "שנאה, ידידות, חיזור, אהבה, נשואים" (Hateship, Friendship, Courtship, Loveship, Marriage), שעובד לתסריט על ידי מארק פוארייה. כוכבת הסרט היא קריסטן ויג ומשחקים בו בתפקידים הראשיים: גאי פירס, ניק נולטי, היילי סטיינפלד, ג'ניפר ג'ייסון לי, כריסטין לאטי וסאמי גייל. בכורת הסרט הייתה בפסטיבל הסרטים הבינלאומי בטורונטו, ב-6 בספטמבר 2013 וב-11 במרץ 2014 פורסם הקדימון שלו והוא יצא למסכים, אך נכשל וירד אחרי מספר שבועות. ג'והנה פרי (קריסטן ויג) היא אישה צעירה. מגיל 15 היא טיפלה בבדידות באישה מבוגרת בחווה כפרית מרוחקת וזה היה כל עולמה. היא אינה מורגלת בחיים המודרניים של בני גילה, לא כל שכן ביצירת קשרים אנושיים. לאחר מות מעסיקתה, היא עוברת לעבוד כסוכנת בית בביתו של מר מקאולי המבוגר (ניק נולטי) ואמורה גם לטפל בנכדתו בת העשרה, סביתה (היילי סטיינפלד), המתגוררת עמו, לאחר שאמה נהרגה בתאונה ואביה, קן (גאי פירס), שישב בכלא לאחר שהואשם באחריות לתאונה, עבר לגור בשיקגו בסיום ארוחה הנערכת עם הגעתה לביתה החדש, מוסר קן לג'והנה פתק ובו הוא מודה לה על כך שנכנסה לתפקיד של טיפול בבתו. לאחר שקן שב לשיקגו, ג'והנה כותבת לו מכתב תשובה נימוסי. אדית, חברתה של סביתה, מציעה לג'והנה כי היא תשלשל את המכתב בתיבת הדואר בדרכה לביתה, אולם שתי הנערות פותחות את המכתב ואדית יוזמת מתיחה מרושעת בה הן מתחזות לקן ועונות למכתבה של ג'והנה במכתב תשובה רומנטי, תוך שהן מציעות לג'והנה לעבור להתכתבות בדואר אלקטרוני ונותנות לג'והנה (שעניין הדואר האלקטרוני חדש לה לחלוטין) חשבון דואר אלקטרוני מזויף. לאט לאט מתפתחת ההתכתבות. ג'והנה עונה לו מהמחשב בספריה הציבורית ומתאהבת בקן. היא קונה לראשונה שמלה המחמיאה לה כאשה. הרהיטים של קן ואשתו המנוחה (בתו של מקאולי) נותרו ללא שימוש, מאוחסנים בצד ביתו של מקאולי השומר עליהם. ג'והנה מנקה אותם ושולחת אותם בהובלה על חשבונה, ללא אישורו של מקאולי, לשיקגו. היא מייעדת אותם לשימוש במוטל אותו משפץ קן על מנת להתפרנס ממנו, לאחר שנכשל בכל עיסוקי העבר שלו, דבר שחיזק את הבוז והתיעוב של מקאולי אליו. היא עצמה עוזבת את עבודתה ללא התראה ונוסעת באוטובוס לשיקגו לחיות יחד עם קן. בהגיעה למקום היא מוצאת את קן חי בתוך חורבת המוטל המוזנחת כשהוא מסומם וחולה. הוא מסביר לה כי לא כתב לה שום מכתב וכי אין לו כלל חשבון דואר אלקטרוני או מחשב. ג'והנה נשברת ברגע הראשון, אך מתעשתת ומחליטה להילחם על חייה החדשים ועל חייו של קן. קריסטן ויג - ג'והנה פרי היילי סטיינפלד - סביתה גאי פירס - קן ג'ניפר ג'ייסון לי - קלואי (חברתו המסוממת של קן) ניק נולטי - מר מקאולי סאמי גייל - אדית (חברתה של סביתה) כריסטין לאטי - פקידת בנק צילומי הסרט החלו בנובמבר 2012 בניו אורלינס בלואיזיאנה. הסרט נכשל כישלון חרוץ בבתי הקולנוע והכנסותיו הסתכמו בכמה עשרות אלפי דולרים בלבד. באתר Rotten Tomatoes זכה הסרט לציון 50%, והמבקרים בו הסכימו על האמירה כי "הופעתה התוססת של קריסטן ויג שווה את מחיר הכרטיס... והיא צריכה להיות כזו, כי בשאר הסרט אין משהו ששווה ללכת אליו. גם מבקר הקולנוע הישראלי, שמוליק דובדבני, התאכזב מהסרט וסיכם את ביקורתו: "התוצאה היא סרט טריוויאלי למדי בכל הנוגע לאופני העיצוב של מערכות היחסים בין הדמויות בו. ... השורה התחתונה היא, שבסופה של כל מנהרה אפלה ממתינה הגאולה בדמותה של שומרונית טובה שתגיע מאי שם. לפניכם עוד קלישאה ש"אהבה, שנאה" אינו טורח להחמיץ." לעומת זאת, מבקרת הקולנוע שיילה או'מאלי, משבחת את הסרט; את חוסר היכולת של הצופה לדעת לאן עלילת הסרט תוביל, ובעיקר את הבימוי המאופק של ליזה ג'ונסון שאינה נגררת להפיכת הסרט לאופרת סבון ואת משחקה של קריסטן ויג שגם הוא מאופק וחף ממניירות. מדיה וקבצים בנושא אהבה, שנאה ומה שביניהן בוויקישיתוף אתר האינטרנט הרשמי של אהבה, שנאה ומה שביניהן (באנגלית) "אהבה, שנאה ומה שביניהן", במסד הנתונים הקולנועיים IMDb (באנגלית) "אהבה, שנאה ומה שביניהן", באתר נטפליקס "אהבה, שנאה ומה שביניהן", באתר AllMovie (באנגלית) "אהבה, שנאה ומה שביניהן", באתר Rotten Tomatoes (באנגלית) "אהבה, שנאה ומה שביניהן", באתר Box Office Mojo (באנגלית) "אהבה, שנאה ומה שביניהן", באתר Metacritic (באנגלית) "אהבה, שנאה ומה שביניהן", במסד הנתונים הקולנועיים KinoPoisk (ברוסית) Hateship Loveship, באתר פסטיבל הסרטים הבינלאומי בטורונטו, שמוליק דובדבני, "אהבה, שנאה ומה שביניהן": נסתפק בשנאה, באתר ynet, 15 ביוני 2014 נעמי אלון, בתולה בת 30, באתר "סלונה", 12 ביוני 2014 Sheila O'Malley, Hateship Loveship, באתר של רוג'ר איברט, 11 באפריל 2014 "אהבה, שנאה ומה שביניהן", באתר ביקורות הסרטים Rotten Tomatoes (באנגלית) שמוליק דובדבני, "אהבה, שנאה ומה שביניהן": נסתפק בשנאה, באתר ynet, 15 ביוני 2014 Sheila O'Malley, Hateship Loveship, באתר של רוג'ר איברט, 11 באפריל 2014